KINNITATUD

RMK õiguse- ja hangete osakonna

juhataja käskkirjaga 1-47.2971/1.

## 1. Hanke nimetus ja viitenumber

* 1. Hanke nimetus: Lüütsepa metsateede ehitamine
  2. Viitenumber: 272516
  3. Klassifikatsioon: teetööd 45233140-2
  4. Hankemenetluse liik: avatud hankemenetlus

## 2. Hanke läbiviija

RMK õigus- ja hangete osakond

* 1. ***3. Hankedokumendid, info pakkumuste esitamise ja avamise kohta***

**3.1. hankedokumendid, tehniline info**

Hange viiakse läbi riigihangete keskkonnas (edaspidi eRHR). Hankes osalemiseks, teavituste saamiseks ja küsimuste esitamiseks läbi eRHRi peavad pakkujad avaldama oma kontaktandmed, registreerudes hanke juurde „Hankes osalejad“ lehel.

Kõik selgitused huvitatud isikutelt laekunud küsimustele ning muudatused hankedokumentides tehakse kättesaadavaks eRHR kaudu. Pärast teate avaldamist või dokumendi lisamist saadab eRHRi süsteem automaatteavituse registreeritud isikutele. Samuti esitab hankija otsused pakkujatele eRHR süsteemi kaudu, mille lisamise kohta saadab eRHRi süsteem automaatteavituse.

Käesoleva hanke dokumendid võivad sisaldada andmeid selliste kaitstavate loodusobjektide asukohtade kohta, mille avalikustamine (näiteks massiteabevahendites) on keelatud. Hankedokumendi allalaadimisega võtab isik endale kohustuse tagada avalikustamiskeelu järgimine.

### 3.2. pakkumuste esitamine

Pakkumus tuleb esitada elektrooniliselt eRHRi keskkonna kaudu aadressil <https://riigihanked.riik.ee> hanketeates toodud ajaks.

### 3.3. pakkumuste avamine

Pakkumused avatakse hankija poolt eRHRi keskkonnas hanketeates toodud aja saabumise järel.

## 4. Hanke lühikirjeldus

4.1. Hanke eesmärgiks on hankelepingu sõlmimine Lüütsepa metsatee (2,44 km) ja Roosi-Soehavva tee (2,09 km), mis asuvad Põlva maakonnas, Kanepi vallas, Põlgaste ja Närapää külas ning Põlva vallas, Roosi külas, ehitus- ja rekonstrueerimistööde teostamiseks. Täpsem tööde tehniline kirjeldus on esitatud hankedokumendi punktis 6.

4.2. Töö tehniliseks aluseks on **Projekteerimisbüroo Maa ja Vesi AS** poolt koostatud „Lüütsepa metsateede rekonstrueerimise ja ehitamise projekt V\_02.4“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.

Objektiga on võimalik tutvuda: metsaparandaja Rein Kilgi, tel: 5073440, e-mail: [rein.kilgi@rmk.ee](mailto:rein.kilgi@rmk.ee).

4.3. Töövõtja annab tellijale valmis Töö lõplikult üle hiljemalt 1.09.2024. Ehitusobjekti dokumentide üleandmiseks ja vastuvõtmiseks ning ehitusobjekti kasutuselevõtu dokumentide vormistamiseks on aega kuni 1.11.2024. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning pakkuja kohustub lepingu allkirjastama koheselt peale hankijalt vastavasisulise ettepaneku saamist.

4.4. Ehitustöid võib alustada kohe peale hankelepingu sõlmimist ja teostusgarantii esitamist. Objektil tehtud tööde eest tasumine tellija poolt algab 2024. aasta eelarvest alates jaanuar 2024 (sh 2023 aastal teostatud tööde eest).

4.5. Töödele on nõutav teostusgarantii kestvusega 2 aastat arvates kasutuselevõtu akti allkirjastamisest tellija poolt. Tööde teostamise ajaks on nõutav pangagarantii 10 % hankelepingu sõlmimise aluseks olnud eduka pakkumuse maksumusest või sama summa deponeerimine tellija pangakontole.

4.6. Hankija ei ole jaotanud hanget osadeks, kuna see ei ole majanduslikult ja töökorralduslikult otstarbekas.

## 5. Hankemenetluse aegne pakkumuse tagatis

5.1. Pakkuja peab esitama RHS § 90 kohase pakkumuse **tagatise summas 2 000 EUR**, kas: 5.1.1. vastava summa deponeerimisena hankija arvelduskontole EE881010002021370008 SEB pangas (makse selgitus: „Pakkumuse tagatis riigihankes *Lüütsepa metsateede ehitamine* pakkuja [pakkuja nimi] eest“), panga viitenumber 4000004303, või

5.1.2. võlaõigusseaduse §-le 155 vastava krediidi- või finantseerimisasutuse või kindlustusandja tagasivõtmatu ja tingimusteta garantiina pakkuja poolt hankemenetluse käigus kohustuste täitmata jätmisega tekitatud kahjude täieliku või osalise hüvitamise tagamiseks. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokumendist (garantiikirjast) peab nähtuma, et tagatis antakse Riigimetsa Majandamise Keskusele esitamiseks (võlausaldajaks on Riigimetsa Majandamise Keskus), tagatis on tagasivõtmatu ja tingimusteta ning et garantii andja on kohustatud tegema väljamakse kuni tagatise summa ulatuses Riigimetsa Majandamise Keskuse esimesel nõudel peale seda, kui tagatise esitanud pakkuja võtab oma hankemenetluses esitatud pakkumuse selle jõusoleku tähtaja jooksul tagasi.

5.2. Rahasumma deponeerimisena esitatud tagatise korral esitab pakkuja makse toimumist tõendava dokumendi elektroonilise koopia koos pakkumusega.

5.3. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokument (garantiikiri) peab kas:

5.3.1. olema allkirjastatud digitaalselt ja esitatud koos pakkumusega elektrooniliselt eRHR keskkonna kaudu, või

5.3.2. olema allkirjastatud kirjalikult ning esitatud originaaldokumendina hankijale aadressil RMK õigus- ja hangete osakond, Rõõmu tee 7, 50705 TARTU, enne pakkumuste esitamise tähtpäeva saabumist ja elektroonilise koopiana koos pakkumusega eRHR süsteemi kaudu koos kinnitusega, et originaaldokument on hankijale esitatud. Originaaldokument tuleb esitada suletud ümbrikus, mis on tähistatud arusaadavalt. Originaaldokumendi õigeaegse kohalejõudmise riisiko lasub pakkujal.

5.3.3. digitaalselt allkirjastatud garantiikiri peab sisaldama tingimust, mille kohaselt garantii andja aktsepteerib VÕS § 155 lg 4 p 3 kohase garantiist tuleneva kohustuse lõppemise alusena (garantiist tulenevatest õigustest loobumise tahteavaldusena) elektroonilise garantiikirja faili tagastamist selleks garantii andja poolt määratud e-posti aadressile /garantii andja e-postiaadress/, kui sellekohane e-kiri on saadetud hankija töötaja ametialaselt e-posti aadressilt domeeninimega rmk.ee. Digitaalselt allkirjastatud garantiikiri ei tohi sisaldada selle tingimuse kohta garantii andja poolseid täiendusi ega nõuet, et elektroonilise garantiikirja faili tagastamise e-kiri oleks allkirjastatud hankija esindaja poolt.

5.4. Tagatis peab olema antud kehtivusega vähemalt riigihankes pakkumuste jõusoleku tähtaja lõpuni.

5.5. Hankija kohaldab pakkumuse tagatise realiseerimisel ja tagastamisel RHS § 91.

## 6. Hanke tehniline kirjeldus

Lüütsepa metsatee (2,44 km) ja Roosi-Soehavva tee (2,09 km) asuvad Põlva maakonnas, Kanepi vallas, Põlgaste ja Närapää külas ning Põlva vallas, Roosi külas.

Roosi-Soehavva tee algab Jakobi-Kurgsoo (nr 2850017) teelt. Lüütsepa metsatee algab Erastvere-Ridali kõrvalmaanteelt (nr 18125).

Vajalikud raietööd on RMK poolt tehtud. RMK raie järgselt võib olla jäänud objektidele üksikuid raiumata ja kokkuvedamata puid, mis vajavad täiendavat raiet. Raie käigus tuleb teha raiutavatest puudest etteantud sortimenti, see kokku vedada ja ladustada etteantud kohta. Tasustatakse raie tööd hankes küsitud ühikuhindades kokkuveetud ja ladustatud materjali mahu järgi. Raiutud metsamaterjali ei või jätta kokkuvedamata metsa, see tuleb kokkuvedada ja ladustada etteantud kohta.

Edasi tuleb teostada kändude juurimine ja freesimine (6,47 ha). Kännud juuritakse kogu trasside ulatuses sealt, kus kasvab tihe võsa ja peenmets ning mets. Lüütsepa metsatee pikettide 18 ja 21 vaheline ala on ette nähtud kännud jätta teetrassi alt juurimata. Ehitatav veejuhe 231 on ette nähtud juurida trass kogulaiuses 12m. Võsaga kaetud aladel töödeldakse kraavi nõlva võimalusel freesimise teel. Kraavide nõlvadel tuleb kännud tasandada freesimise teel seal, kus sette eemaldamisel ei ole vajalik nõlvade korrigeerimiseks teostada kaevet, seda liivapinnastes olevatel kraavidel. Kändude freesimise puhul ei tohi kändude kõrgus olla üle 10cm. Juuritud kännud ja väljatulnud kivid tuleb paigutada trassi äärde nii, et ei tekiks katkematut valli, vahe tuleb jätta iga 25m tagant. Sette võib paigutada ka olemasoleva mulde taha, kuid see peab jääma sellest madalamale. Kraavi teepoolsed perved peavad olema töödeldud tasemel, mis võimaldab mehhaniseeritud hooldust.

Lüütsepa teel on ette nähtud eesvoolu nr 214 hooldustööde mahus puhastamine (0,5m3/m). Eesvool puhastatakse 126m ulatuses alates ristumisest kraaviga 224 kuni katastriüksuseni Kraavisilla (28501:001:0214). Samuti on ette nähtud rekonstrueerida veejuhe 113 alates Lüütsepa metsatee Pk-2-st ligikaudu 365m ja rajada uus veejuhe 231. Ehitatavad veejuhtmed on ette nähtud rajada nõlvustega 1:1.5 ja 1:1.75 ning languga vähemalt 1.0‰. Roosi-Soehavva tee veejuhe 114 on ette nähtud kinni ajada ca 30m lõigus. Kraavi 113 puhul rajada veeviimar RMK maale.

Setete kande vähendamiseks eesvooludesse on ette nähtud kasutada ajutisi veetõkketamme (filtratsioonitõkke ekraanid). Filtratsioonitõkke ekraanid (5tk) on ette nähtud rajada eesvoolu suubuvatele veejuhtmetele. Filtratsioonitõkked tuleb paigaldada selliselt, et suurema vooluhulga korral oleksid filtratsioonitõkked püsivad (st ei läheks allavoolu) ning kataksid kogu veejuhtme ristlõike (st kõrgema veetaseme korral ei tohi filtratsioonitõke kerkida kraavi põhjast kõrgemale, ujuda). Selleks tuleb filtratsioonitõkked ankurdada. Pärast ehitustöid tuleb filtratsioonitõkked ja nende taha kogunenud sete eemaldada, et need ei takistaks vee äravoolu.

Teekraavi 224 ja eesvoolu 214 ühendus on ette nähtud rajada kivikindlustusega, mille ehitamisel lähtuda trükisest „Maaparandustüüpjoonised 2019“. Samuti on ette nähtud rajada leevendusveekogu kraavile 224 ca 10m enne eesvoolu 214 suubumist. Leevendusveekogu kaevata kraavi põhjast 0.3m madalam, põhjalaiusega 2.0m, põhja pikkusega 4.0m ja raadiusega 2.0m. Leevendusveekogu vastasnõlv (mullavalli suhtes) on ette nähtud kaevata nõlvusega 1:2.

Eesvoolu nr 214 suubuvad drenaažitorud. Drenaažitorud on ette nähtud jätta puutumata. Kaevetööde käigus kaevatud sete on ette nähtud laiali ajada 15m laiusele maaribale eesvoolu kõrval olevale põllule.

Objektile on ette nähtud rekonstrueerida 2 olemasolevat truupi ja rajada 21 uut truupi. Plasttruubid rajatakse läbimõõduga 40sm kuni 80sm. Plasttruubitorud peavad vastama ringjäikusele SN8, ISO 9969 ja olema seest siledaseinalised. Uute truupide vähim piki kalle peab olema 1%. Truupide nõutav eluiga peab olema 50a. Truubitorude maksimaalne paigaldusjärgne lubatud deformatsioon on 6%. Truupide paigaldamisel lähtuda maaparandusrajatiste tüüpjoonistest (2013). Truubitorud tuleb paigaldada vähemalt 15 cm liivalusele. Kinni aetav kaevik tuleb toru ümber korralikult 15-30 cm kihtidena tihendada. Truubi kohal peab tee muldkeha ja teekatendi kogupaksus olema Ø 50 cm plasttruubil vähemalt 0,50 m, Ø 60 cm plasttruubil 0,55 m ja Ø 80 cm plasttruubil 0,65 m.

Kõikidele truupidele on ette nähtud ehitada otsakutele kindlustised järgnevate tüüpotsakutega: 40 ja 50 MAO ning 60 ja 80 KOK. Otsakute rajamiseks truupidele tuleb kasutada nõlvust 1:1,5 ning järgida vastavaid tüüpjooniseid väljaandest „Maaparandusrajatiste tüüpjoonised“ (Tallinn 2013). KOK tüüpi otsakute ehitamisel tuleb kivikindlustuse alune kraavi nõlv süvistada, et peale kindlustuse ehitamist kindlustus ja nõlv oleksid ühes tasapinnas. KOK otsakute rajamisel ei kasutata geotekstiili kivide all. Otsakute ja nõlvade kindlustamisel võib kasutada hüdrokülvi, kuid see peab olema teostatud 50 päeva enne ehituse lõpptähtaega ja ehituse üle andes peab otsakul/kindlustusel kasvama ühtlane elujõuline haljastus.

Sügavas turbapinnases Lüütsepa metsateel on kaks truupi ette nähtud paigaldada puitalusele (vastavalt tüüpjoonisele 3.7).

Tähispostid tuleb paigaldada teealustele truupidele 16tk, vastavalt maaparanduse tüüpjoonistele. Tähispost paigaldada truubi sissevoolu ja väljavoolu kohale sõidutee serva. Tähispostid tuleb paigaldada mulde servast vähemalt 0,35m kaugusele ja sõidutee servast vähemalt 0,75m kaugusele.

Välja kaevatud vanad r/b truubitorud, betoonist otsakud tuleb rekonstrueeritavalt alalt ära vedada ja utiliseerida.

**Roosi-Soehavva tee** (2,09 km) teelõik jaguneb kolmeks osaks. Esimene ja kolmas lõik rekonstrueeritakse, teine lõik uuendatakse. Roosi-Soehavva esimene lõik pikkusega 153m algab ristumisel Jakobi-Kurgsoo teega, kuhu on ette nähtud rajada tagasipööramise koht TP-T.

Teine lõik pikkusega 204m on ette nähtud uuendada. Viimane lõik pikkusega 1732m lõpeb ristumisel Lüütsepa metsateega, kuhu rajatakse ristumiskoht R T.

Rekonstrueeritavatel lõikudel rajatakse tee pealt laiusega 4.5m ning uuendataval lõigul pealt laiusega 4.0m. Tee katend rajatakse 2023m pikkusele lõigule, ülejäänud tee pikkusest moodustab tagasipööramise koht ja ristumiskoht Lüütsepta metsateega.

Roosi-Soehavva tee algusesse on ette nähtud rajada tagasipööramise koht TP-T. Tagasipööramise koha pikemad lõigud rajatakse olemasolevale Jakobi-Kurgsoo teele.

Roosi-Soehavva tee uuendataval lõigul asub vahetult tee ääres pärandkultuuri objekt Kurgsoo metsavahikoht. Uuendustööde käigus jätta kõik eelnimetatud pärandkultuuriga seotud objektid ja ehitised puutumata.

Pk-27 läheduses on tee ääres laoplats. Teekatte üleminek laoplatsile rajada sujuvalt selliselt, et laoplatsi saaks vajadusel kasutada ka möödasõidukohana. Üleminekule on ette nähtud põikikalle 10%.

Roosi-Soehavva tee lõpeb ristumisel Lüütsepa metsateega, kuhu on ette nähtud rajada ristumiskoht R T täisnurga all Lüütsepa metsateega. Ristumiskoha rajamisel juhinduda „Maaparandustüüpjoonised 2019“. Ristumiskoha rajamisel vältida kaevetöid.

Roosi-Soehavva teele on ette nähtud rajada seitse mahasõidukohta tüüpidega M3 (pöörderaadius 10m) ja M5 (pöörderaadius 5m). Teerajatiste katendid ehitada analoogsed ehitatava teega, millele rajatis ehitatakse. Teerajatistele on ette nähtud ehitada 30cm paksune mulle kohapealsest pinnasest.

Roosi-Soehavva rekonstrueeritavale osale on ette nähtud rajada 30cm paksune täiendav mulle, et aluse laius oleks 6m mulle. Mulde ehitamiseks on ette nähtud kasutada rekonstrueeritavatest ja ehitavatest veejuhtmetest saadavat mineraalpinnast. Ehitatav mulle on ette nähtud profileerida ja tihendada. Lubatud ei ole kasutada huumust. Ehitatud muldele paigaldada geotekstiil (deklareeritud tõmbetugevus MD/CMD ≥20 kN/m, mittekootud, tööiga 50 aastat). Geotekstiilile ehitada kahekihiline katendikonstruktsioon. Katendikonstruktsiooni alumine kandevkiht ehitada sorteeritud kruusast fr. 0-63 mm (pos 4) paksusega 20cm, mis tuleb nõuetekohaselt tihendada. Teele kujundatakse sirbikujuline ristprofiil põikkaldega 3.5%. Ülemine kattekiht ehitatakse purustatud kruusast 0-32 mm (pos 6) paksusega 10cm.

Roosi-Soehavva uuendatavale osale on ette nähtud olemasolevale teele lisada uus kattekiht purustatud kruusast 0-32 mm (pos 6) paksusega 10cm.

**Lüütsepa metsatee** (2,44 km) mis algab Roosi-Soehavva teelt ning lõpeb Erastvere - Ridali kõrvalmaanteega. Rekonstrueeritava lõigu pikkus on 1194m ja ehitatava lõigu pikkus on 1236m. Lüütsepa metsatee pealt laius on 4.5m. Tee katend rajatakse 2356m pikkusele lõigule, ülejäänud tee pikkusest moodustab ristumiskoht Roosi-Soehavva teega ning riigitee mahasõidukoht.

Lüütsepa metsatee algusesse rajada ristumiskoht R T täisnurga all Roosi-Soehavva teega. Ristumiskoha rajamisel juhinduda „Maaparandustüüpjoonised 2019“. Ristumiskoha rajamisel vältida kaevetöid.

Lüütsepa metsatee lõppu rajada riigitee mahasõidukoht vastavalt Teelahendused OÜ poolt koostatud Põlva maakond Kanepi vald Põlgaste küla riigitee 18125 Erastvere - Ridali km 7,75 ja Lüütsepa tee Erastvere metskond 74 kinnistule (katastritunnusega 28502:004:0649) uue ristumiskoha ehitamise põhiprojekt nr PP-22-11. Üleminek Lüütsepa metsatee põikkaldelt 3.5% riigitee mahasõidukoha põikkaldele 3.0% rajada sujuvalt 10-meetrisel lõigul enne riigitee mahasõidukohta.

Pk-6 juurde on ette nähtud rajada plaanikõverik raadiusega 30m, viraažikaldega 5.0% ja teelaiendiga 2.5m. Teelaiend rajada plaanikõveriku siseküljele. Üleminek põikkaldelt viraažikaldele ning teelaiendile ja vastupidi rajada sujuvalt 20-meetrisel lõigul enne ja pärast plaanikõverikku.

Rekonstrueeritava ja ehitatava lõigu ristumiskohta on ette nähtud rajada tagasipööramise koht TP-T. Tagasipööramise koht on ette nähtud rajada täisnurga all. Ristumiskoha rajamisel juhinduda „Maaparandustüüpjoonised 2019“.

Lüütsepa metsateele on ette nähtud rajada 13 mahasõidukohta tüübiga M3 (pöörderaadius 10m). Teerajatiste katendid ehitada analoogsed ehitatava teega, millele rajatis ehitatakse. Teerajatistele on ette nähtud ehitada 30cm paksune mulle kohapealsest pinnasest.

Lüütsepa metsateele on ette nähtud 30cm paksune ja altlaiusega 6,6m mulde ehitamine. Mulde ehitamiseks on ette nähtud kasutada rekonstrueeritavatest ja ehitavatest veejuhtmetest saadavat mineraalpinnast. Ehitatav mulle on ette nähtud profileerida ja tihendada. Lubatud ei ole kasutada huumust. Ehitatud muldele paigaldada geotekstiil (deklareeritud tõmbetugevus MD/CMD ≥20 kN/m, mittekootud, tööiga 50 aastat, laius 5,0m). Geotekstiilile ehitada kahekihiline katendikonstruktsioon. Katendikonstruktsiooni alumine kandevkiht ehitada sorteeritud kruusast fr. 0-63 mm (pos 4) paksusega 20cm, mis tuleb nõuetekohaselt tihendada. Teele kujundatakse sirbikujuline ristprofiil põikkaldega 3.5%. Ülemine kattekiht ehitatakse purustatud kruusast 0-32 mm (pos 6) paksusega 10cm. Erandiks on ligikaudu 300m lõik vahemikes Pk-18 - Pk-21. Tegemist on alaga, kus on turbapinnas. Eelnimetatud lõiku on ette nähtud 30cm paksune ja altlaiusega 7.4m mulde ehitamine. Mulle on ette nähtud rajada raiutud puude ja võsakändudele (mittejuurimine), st mulle rajatakse juurimata kändudele. Mulde ehitamiseks on ette nähtud kasutada ehitavatest veejuhtmetest saadavat pinnast. Ehitatav mulle on ette nähtud profileerida ja tihendada. Ehitatud muldele paigaldada geokomposiit PET- või PP, tõmbetugevus piki- ja põikisuunas min 40x40 kN/m, geokomposiidi kaal min 150g/m2, laius 5m. Geokomposiidile ehitada kahekihiline katendikonstruktsioon. Katendikonstruktsiooni alumine kandevkiht ehitada kruusast fr. 0-63 mm (pos 4) paksusega 40cm, mis tuleb nõuetekohaselt tihendada. Teele kujundatakse sirbikujuline ristprofiil põikkaldega 3.5%. Ülemine kattekiht ehitatakse purustatud kruusast 0-32 mm (pos 6) paksusega 10cm.

Lüütsepa metsatee lõppu riigiteelt nr 18125 Erastvere - Ridali km 7,75 paremale rajatakse vastavalt Maanteeameti (Transpordiamet) nõuetele mahasõidukoht.

Uus mahasõit ehitatakse riigiteega täisnurga all. Ristumiskoha pikikalle on 1,5%. Juurdepääsuteele on ettenähtud 3,0%-ne kahepoolse põikkaldega kruuskate.

Lüütsepa juurdepääsutee kruuskate rajatakse järgmiselt:

* Purustatud kruuskate (fr 0/32 pos nr 6) h=12cm
* Sorteeritud kruusalus (fr 0/64 pos nr 4) h=min20cm
* Geotekstiil (Deklareeritud tõmbetugevus MD/CMD ≥20 kN/m, 5,0 m lai)
* Täitepinnas (dreenivus minimaalselt 0,5m/ööp) h=min20cm
* Aluspinnas – liiv

Lüütsepa tee ristumiskoha alla on ettenähtud uus Ø400mm plasttruup. Uuest ristumiskohast ca 32m kaugusel (põhja poole) olev Ø500mm plasttruup on ettenähtud likvideerida. Truubile ehitatakse kivisillutisotsakud (tüüp KOK) vastavalt maaparanduses kasutatavatele tüüpjoonistele 2013 aastast. Truubi sisse- ja väljavoolud tuleb kindlustada munakivisillutisega, sisse ja väljavoolu kohal ka kraavi põhjad – antud tööd kuuluvad lahutamatu osana truupide ehituse juurde ning ei leia kajastamist eraldi mahtudes. Olemasolevad kraavid tuleb puhastada ja uued kraavid tuleb kaevata vastavalt plaanilahenduses näidatud ulatuses.

Ristumiskohtadele paigaldatakse liiklusmärgid nr 221 "Anna teed" komplekt koos eelteavitusmärgiga 221+811, liiklusmärk nr 644 "Tee nimetus" (2tk) ja liiklusmärk nr 341 "Massipiirang" komplekt koos lisateatetahvliga 891b "Välja arvatud RMK loal".

Ehitusobjektil peab kogu ehituse aja olema tagatud ajakohane ajutine liikluskorraldus vastavalt teostatavatele töödele tuleb paigaldada teedele ajutised liiklusmärgid nr 158 „Teetööd“, nr 331 „Sissesõidu keeld”, nr 552 „Umbtee” ja avalikult kasutatavatel teedel tööde tegemiseks nõutavad liiklusskeemi kohased märgid ning lisaks kõik muud juhtumi põhised vajalikud ajutised liiklusmärgid;

Hankes tehtud muudatused võrreldes projektiga:

Ehituses kasutatakse erinevalt projektis toodud järgmisi erisusi:

1. Projektis toodud truubi otsakute ehitamisel, nõlvade kindlustamisel jm. võib kasutada ainult erosioonitõkke matti, mis koosneb 100% kookoskiududest (350 g/m2) ja mille siduselemendiks on jute nöör/võrk. Kasutatav erosioonitõkke matti peab koosnema 100% biolagunevast materjalist, mille eluiga on vähemalt 2 aastat. **Erosioonitõkke matid, mis sisaldavad plastist sidusnööre/võrkusid on keelatud.**
2. Otsakute ja nõlvade kindlustamisel võib kasutada hüdrokülvi, kuid see peab olema teostatud **50 päeva** enne ehituse lõpptähtaega ja ehituse üle andes peab otsakul/kindlustusel **kasvama ühtlane elujõuline haljastus.**
3. Projektis toodud truubi otsakute ja kivikindlustuste ehitamisel **on keelatud geotekstiilide kasutamine** kivikindlustuste kivide all.

Töö tehniliseks aluseks on **Projekteerimisbüroo Maa ja Vesi AS** poolt koostatud „Lüütsepa metsateede rekonstrueerimise ja ehitamise projekt V\_02.4“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.

Tööde teostamine peab olema vastavuses Maaparandusseadusega ja Ehitusseadustikuga ning kooskõlas maaparandushoiutöödele ja teehoiutöödele esitatavate nõuetega. Ehitustöid tuleb teostada lähtudes Maaparandussüsteemi ehitamise täpsematest nõuetest (Põllumajandusministri 28.03.2019 määrus nr 38), Tee ehitamise kvaliteedinõuetest (Majandus- ja taristuministri 03.08.2015 määrus nr 101) ja Metsatee seisundi kohta esitatavatest nõuetest (Keskkonnaministri 11.06.2015 määrus nr 34) Tööde vastuvõtmisel lähtutakse RMK metsaparanduse ehitus- ja remonttööde vastuvõttu eeskirjast.

NB! Ehitaja peab objekti ehituse käigus tagama ehituses kasutatavate juurdepääsu teede nõuetekohase sõidetavuse, vajadusel teid remontima ja teostama tolmutõrjet ning ehituse lõppedes taastama kasutatud teedel ehituse eelse olukorra.

Ehitusobjektile tarnitavad looduslikud ehitusmaterjalid (liiv, kruus, paekivi) võivad pärineda vaid kehtiva kaevandamisloaga kaevandustest. Töövõtja peab esitama hankijale pärast tööde valmimist ja enne objekti üleandmist koos ehitusobjekti dokumentatsiooniga elektrooniliselt töödeldaval vormil aruande, milles näitab ära, millistest kaevandustest ta looduslikke ehitusmaterjale hankis ja millises koguses. Ehitusobjektile tarnitavate looduslike ehitusmaterjalide all ei peeta silmas objektil kohapeal tööde teostamise käigus kaevetööde tulemusel saadavat looduslikku ehitusmaterjali, mida kasutatakse samal objektil kohapeal.

Iga viidet, mille hankija teeb riigihanke alusdokumentides mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.

Objektiga on võimalik tutvuda: metsaparandaja Rein Kilgi, tel: 5073440, e-mail: [rein.kilgi@rmk.ee](mailto:rein.kilgi@rmk.ee).

**NB! Objektiga tutvumisel kohapeal ei võeta vastu riigihanget puudutavaid küsimusi ega anta vastuseid.**

Töövõtja peab esitama Tellijale peale hankelepingu sõlmimist, kuid enne tööde alustamist tingimusteta, tagasivõtmatu ja Tellija esimesel nõudmisel sissenõutava võlaõigusseaduse §-le 155 vastava krediidi- või finantseerimisasutuse või kindlustusandja garantiikirja (10% hankelepingu sõlmimise aluseks olnud eduka pakkumuse maksumusest) EUR suurusele summale oma kõikide lepingust järgsete tulenevate kohustuste nõuetekohase ja tähtaegse täitmise tagamiseks. Garantiikirjas peab garantii saajaks olema märgitud RMK ning garantii peab kehtima kogu hankelepingu kehtivuse ajal ja hankelepingust järgsete tööde tulenevate tööde tegeliku teostamise perioodil ja sellele lisaks veel kaks (2) kuud, sõltumata hankelepingus näidatud hankelepingu kehtivuse ajast. Hankelepingu täitmise tähtaja pikendamise, Tellija poolt Töövõtjale tööde teostamiseks täiendava tähtaja andmise või muul viisil hankelepingust tulenevate tööde teostamise tähtaja pikenemise korral peab töövõtja garantii kehtivust vastavalt pikendama. Garantii kehtivuse õigeaegne ja kohane pikendamine on Töövõtja riisiko. Pangagarantiid võib asendada garantiisumma deponeerimine Tellija pangakontole kogu hankelepingu kohaste tööde tegeliku teostamise perioodiks (deponeeritud summa pealt Tellija intressi ei maksa).

## 7. Pakkumuse hinna ja eseme väljendamise viis ja hindamiskriteeriumid

7.1. Pakkuja esitab hankedokumentide Lisa 1 – Hinnapakkumuse vormi. ERHR süsteemis märgib pakkuja ainult Lisa 1 – Hinnapakkumuse vormilt pakkumuse maksumuse kokku ilma käibemaksuta. Juhul kui need maksumused erinevad teineteisest, loeb hankija õigeks Lisa 1 – Hinnapakkumuse vormil pakutud pakkumuse maksumust, eeldusel, et ei esine arvutusvigu.

7.2. Hankija hindab pakkumusi lähtuvalt nende maksumusest, madalaima väärtusega pakkumus saab maksimaalse arvu punkte. Teised pakkumused saavad punkte proportsionaalselt vähem ja arvutatakse valemiga: "madalaim väärtus" / "pakkumuse väärtus" \* "osakaal".

7.3. Hankija tunnistab edukaks pakkumuste hindamise kriteeriumide kohaselt majanduslikult soodsaima pakkumuse. Hankija arvestab majanduslikult soodsaima pakkumuse väljaselgitamisel ainult pakkumuse maksumust ja tunnistab edukaks kõige madalama maksumusega (suurima punktisummaga) pakkumuse hankeosades eraldi.

7.4. Kui võrdselt madalaima maksumusega (suurima punktisummaga) pakkumuse on esitanud rohkem kui üks pakkuja, siis heidetakse pakkujate vahel liisku. Liisuheitmise koht ja ajakava teatatakse eelnevalt pakkujatele ning nende volitatud esindajatel on õigus viibida liisuheitmise juures.

7.5. Lisa 1 - Hinnapakkumuse vormil esitab pakkuja hankija poolt ettevalmistatud jaotiste kaupa hankega tellitavate ehitustööde ja materjalide ühikuhinnad ning maksumused. Ühegi kuluartikli (ehitustöö, materjali) maksumust, mis on hinnapakkumuse vormil eraldi reana kirjeldatud, ei või esitada otseselt või kaudselt mõne teise rea kuluartikli all (pakkuja ei tohi subsideerida kuluartiklit mõne teise kuluartikli arvelt), kui seda ei ole otseselt või kaudselt hankedokumentides ja/või hinnapakkumuse vormil nõutud või osundatud. Hankija kontrollib oma äranägemisel pakutavate hindade ja maksumuste õigsust ja põhjendatust ning võib otsustada tagasi lükata pakkumuse, milles on selle nõude vastu eksitud.

## 8. Hankija sätestatud tingimused hankelepingu sõlmimisel

8.1. Hankelepinguga ei võrdsustata edukaks tunnistatud pakkumust, vaid sõlmitakse eraldi dokumendina hankeleping.

8.2. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning edukas pakkuja kohustub lepingu allkirjastama koheselt peale hankijalt vastavasisulise ettepaneku saamist.

## 9. Märkus selle kohta, millisel juhul hankija jätab endale võimaluse lükata tagasi kõik pakkumused

Hankija jätab endale võimaluse tagasi lükata kõik pakkumused, kui:

9.1. kõigi pakkumuste või vastavaks tunnistatud pakkumuste maksumused ületavad hanke teostamiseks ettenähtud summa või kui kõik pakkumused on hankija jaoks muul moel ebamõistlikult kallid;

9.2. kui hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;

9.3. kui langeb ära vajadus hanke järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt investeeringute eelarve muutmisest.

## 10. Hankedokumentide lisad

Hankedokumendid koosnevad käesolevast hankedokumentide põhitekstist ning järgmistest lisadest:

10.1. Lisa 1 – Hinnapakkumuse vorm

10.2. Lisa 2 – Hankelepingu vorm

10.3. Lisa 3 – Pakkumuses kasutatavad vormid

10.4. Lisa 4 – Projekt